सुप्रीम कोर्ट के तत्कालीन मुख्य न्यायाधीश आरएम लोढा की अध्यक्षता वाली पांच-सदस्यीय संविधान पीठ ने अगस्त, 2014 में सुनवाई के दौरान कहा था कि भ्रष्टाचार और अपराध का गंभीर रिश्ता लोकतंत्र की जड़ों को खोखला कर रहा है। पहले चरण के मतदान की पूर्व संध्या पर भ्रष्ट नेताओं का स्टिंग राजनीति की शुद्धिकरण की शुरुआत नहीं, चुनावी राजनीति में पांच साल की फसल काटने का दांव है। हरियाणा में रॉबर्ट वाड्रा, राजस्थान में ललित मोदी, महाराष्ट्र में छगन भुजबल के भ्रष्टाचार के विरुद्ध बीजेपी ने वोट मांगे, लेकिन सरकार बनाने के बाद आज तक कोई प्रभावी कार्रवाई नहीं हुई और माफिया अफसर यादव सिंह को बिहार के चुनाव की राजनीति की वजह से अभी तक गिरफ्तार ही नहीं किया गया।